J. Počiatek, minister financií SR: (2009-11-03):
Nepovedali ste pritom ani jednu konkrétnu vec o rozpočte, o nejakých parametroch, žiadne konkrétne pozmeňujúce návrhy, žiadne konkrétne čísla. Všetko v teoretickej rovine. Ale jednu vec popritom som si uvedomil, a to nesrší len z vášho vystúpenia, ale z vystúpenia mnohých ďalších. Ja cítim, akú vy máte radosť z toho, že Slovensko postihla kríza. Konečne totižto máte aspoň nejaký záchytný bod, za čo by ste túto vládu mohli kritizovať. Pretože do príchodu krízy nemalo Slovensko lepšie makroekonomické parametre, a to je nespochybniteľné. Najnižšie deficity v histórii, najnižší podiel verejného dlhu na HDP, najlepšie ratingy, najlepšia cena na financovanie sa štátu. Čiže prišlo vám to vhod a je to z vás cítiť. Keby som chcel byť trošku konkrétnejší v tom, čo ste tu ešte porozprávali. Napríklad ste povedali, že tých 5 miliárd, ktoré išli do železníc, že neviete, odkiaľ idú. Tak išli zo štátnych finančných aktív a tieto priamo s deficitom nesúvisia. Čiže nemajú povahu výdavkov, čiže sme ich nemohli zobrať mladým ani rodinám, ako ste to vy tvrdili. Ale čo je už úplný nonsens, je, že vy hovoríte, že sme mali o 775 miliárd viac. Tak to je vrchol amaterizmu, pretože vôbec nerozumiem, ako môžete porovnávať výdavky sektora verejnej správy, pretože samospráva nie je súčasťou vlády. Samospráva má vlastnú štruktúru, infraštruktúru a míňa peniaze svojím vlastným špecifickým spôsobom, ale nie je to o rozhodovaní vlády. Ale keď už ste povedali jedno konkrétne číslo, ktoré teda paradoxne sedí, to je tých 160 miliárd, tak ja vám poviem, kde sú. Čiže oproti roku 2006 rastú výdavky štátneho rozpočtu na rok 2010 o 160 miliárd. Z čoho? Toto bolo spôsobené hlavne nárastom transferu pre Sociálnu poisťovňu zo štátneho rozpočtu, suma 43 miliárd, rastom na výdavky do odvodov, do rozpočtu Európskej únie 10 miliárd. Okrem toho významne rastú disponibilné zdroje smerujúce do kapitol zo strany Európskej únie vrátane príslušného spolufinancovania 62,5 miliardy a samotné výdavky štátneho rozpočtu narástli oproti bývalej vláde vo významnejšej miere výhradne v rezortoch, ktoré zabezpečujú absolútne priority súčasnej vlády. A to sú najmä: v ministerstve zdravotníctva rástli výdavky za poistné platené štátom o 14,5 miliardy, v ministerstve školstva 10 miliárd a v rámci ministerstva práce, sociálnych vecí a rodiny o 9 miliárd. Takže tam sú. Ďalej. Absolútne neverím tomu, že ste v skutočnosti čítali ten rozpočet. To ma nepresvedčíte, ani keby ste tu hodiny rozprávali. Pretože ste nepostrehli tie základné fakty, ktoré sú tam jasne a nespochybniteľne zakotvené. A čo je ďalšia vec, ktorá z tých vašich všetkých vystúpení srší, že ignorujete globálnu situáciu. Chápem tú taktiku, snažíte sa vytvárať dojem, že to, čo sa deje na Slovensku, je izolovaným problémom Slovenska, navyše, že to je spôsobené len činnosťou tejto vlády. Úplne ignorujete situáciu, aká je vo svete a vôbec ani nekomentujete, keď vám tu predkladáme parametre toho, ako je to v iných krajinách. Alebo ako sa to priemerne vyvíja, alebo aký je priemerný vývoj v rámci Európskej únie, kde sme parametricky lepšie vo všetkých parametroch, ako je priemer Únie. A ešte vám pripomeniem aj to, v akom stave sme preberali ekonomiku, hlavne jeden teda z kritických argumentov je nárast dlhu. Tak by som sa chcel aj k tomu vyjadriť. Nominálny nárast dlhu za vaše vládnutie 240 miliárd, budem hovoriť v slovenských korunách. Privatizácia 280 miliárd len v najväčších prípadoch. Je to pravdepodobne viac, ale tie malé veci som si nebol schopný zistiť, toto sú len tie najväčšie kauzy. Skryté zadlženie, to je to, v akom stave sme prebrali verejné financie po vašom vládnutí, napríklad zadlženie Národnej diaľničnej spoločnosti alebo železníc plus ďalšie, mám presný zoznam, môžem zdokladovať, 60 miliárd. Čiže takto je to dokopy 600 miliárd Sk, a to vôbec nezarátavam neefektívnosť privatizácie, akú ste predviedli. Doslova bazárový výpredaj za veľmi podivné ceny. Dôkazom toho je napríklad cena Slovenských elektrární, ktoré sa vám podarilo úspešne v úvodzovkách predať za 32 miliárd Sk, kým dnes tá hodnota je rádovo na úrovni 150 miliárd. Čiže nechcem tu teraz nejaký koeficient použiť na to, aká bola miera neefektívnosti tej privatizácie, ale je to určite, čiže to vaše zadlženie alebo zadlženie, ktoré prinieslo vaše vládnutie, bolo na úrovni 600 až 800 miliárd podľa mňa. Keby ste si náhodou chceli myslieť, že privatizácia nejako nesúvisí s dlhom, tak sa veľmi mýlite, pretože pri dlhodobej udržateľnosti verejných financií je jeden z parametrov, ktorý sa veľmi dôkladne skúma, je práve výška finančných aktív štátu alebo výška aktív, ktoré štát vlastní, pretože sú to v podstate peniaze, ktoré sa dajú práve speňažiť alebo zlikvidniť privatizáciou. Čiže bezprostredne to s dlhom súvisí, a preto sa to dá k tomu vášmu zadlžovaniu Slovenska pripočítať. Keď si pozrieme, vy tu maľujete scenár, že od nástupu tejto vlády celá ekonomika degradovala, tak to vôbec nie je pravda. Už som to hovoril, ale všetky parametre sa jednoznačným a preukázateľným spôsobom zlepšovali na úrovne, ktoré vaše vlády nikdy nedosahovali. Práve preto aj bol úspešne zakončený projekt implementácie eura na Slovensku, ku ktorému by sa tu dala viesť hodinová rozprava o tom, ako ste ju nie síce priamo, ale nepriamo bojkotovali. Faktom zostáva, že jedna z ďalších vecí, ktorú sa snažíte navodzovať, je, že fiškálna reakcia vlády v roku 2009 bola neprimeraná, nekompetentná, nesprávna, ale zjavne si to a našťastie myslíte len vy a s vami spriaznené inštitúty v úvodzovkách nezávislé, pretože všetky relevantné inštitúcie, ako sú Európska komisia, Európska centrálna banka, Medzinárodný menový fond jasne a jednoznačne konštatujú, že fiškálna reakcia vlády v roku 2009 bola adekvátna. Z tohto aj vyplýva ich náhľad na budúcnosť, a keď si pozriete aj najnovšie prognózy, všetky inštitúcie prognózujú Slovensku najvyšší rast v rámci európskej dvadsaťsedmičky v roku 2010. To azda iba vy, pán Janiš, by ste boli schopný povedať, že aj toto sme vyfabrikovali. Čo je opäť a nemenej dôležité, je to, že o dôveryhodnosti budúcich krokov vlády hovoria aj ratingy, ktoré sú najlepšie v histórii Slovenska a sú lepšie ako v okolitých krajinách, keď často porovnávate Slovensko v rámci regiónu V4. Takže z V4 máme najlepšie ratingy a prejavuje sa to aj na reálnom trhovom teste, a to je možnosť umiestňovania eurobondov na trhu a vzťah investorov k takýmto eurobondom. A pravdou je, že dosahujeme najlepšie výsledky z krajín V4, a dokonca dosahujeme výsledky na úrovni starých, omnoho väčších tradičných ekonomík eurozóny. Čiže aby som to zhrnul. Toto jasne svedčí o tom, že vláda realizuje zodpovednú fiškálnu politiku a žiadna z relevantných inštitúcií okrem vás to nespochybňuje. Bez toho, aby sme bazárovým spôsobom vypredávali aj ten zvyšný, už veľmi osekaný a ožobračený strategický majetok. Ďakujem, skončil som. (Potlesk.)